KIRJALLINEN KYSYMYS E-0632/03 esittäjä(t): Dana Scallon (PPE-DE) komissiolle. EU:n kehityspolitiikka ja kansalaisjärjestöt.



Virallinen lehti nro 268 E , 07/11/2003 s. 0115 - 0116



KIRJALLINEN KYSYMYS E-0632/03 esittäjä(t): Dana Scallon (PPE-DE) komissiolle (4. maaliskuuta 2003) Aihe: EU:n kehityspolitiikka ja kansalaisjärjestöt Voisinko saada komissiolta listan sen rahoittamista projekteista lisääntymis- ja seksuaaliterveyden ja lisääntymistä ja seksuaalisuutta koskevien oikeuksien alalta sekä väestökysymysten alalta viimeisen viiden vuoden ajalta? Toivon saavani yksityiskohtaista tietoa projekteista, jotka keskittyvät yksinomaan kyseiseen aiheeseen, mutta myös projekteista, jotka koskettavat kyseistä aihetta vain jossain määrin. Haluaisin lisäksi tietää komission myöntämän rahoituksen osuuden, saada kuvauksen projektista ja siihen liittyvistä toimenpiteistä, yhteistyökumppaneista, kohderyhmästä sekä siitä, minkä budjettikohdan varoista kukin projekteista on rahoitettu? Poul Nielsonin komission puolesta antama vastaus (16. huhtikuuta 2003) Yhteisö rahoittaa projekteja lisääntymis- ja seksuaaliterveyden, lisääntymistä ja seksuaalisuutta koskevien oikeuksien sekä väestökysymysten aloilla erilaisista rahoituslähteistä, joita ovat - tähän tarkoitukseen luotu erityinen budjettikohta (B7-6312) - valtiosta riippumattomien järjestöjen kanssa yhdessä rahoitettavaan toimintaan tarkoitettu budjettikohta (B7-6000) - alueelliset ja kansalliset yhteistyöohjelmat, joita rahoitetaan yleisestä talousarviosta (ALA/MED) tai Euroopan kehitysrahastosta (AKT). Luettelo komission vuosina 19982002 budjettikohdasta B7-6312 (ex 6212) rahoittamista 38 projektista toimitetaan suoraan arvoisalle parlamentin jäsenelle sekä parlamentin sihteeristöön. Toimenpiteen sisältöön viittaavan otsikon lisäksi tietoja annetaan myös täytäntöönpanopaikasta ja rahamääristä. Yhteisön rahoitus on kaikissa näissä tapauksissa alle 90 prosenttia projektien kokonaiskustannuksista. Toinen luettelo sisältää samojen alojen projekteja, jotka rahoitetaan valtiosta riippumattomien järjestöjen kanssa yhdessä rahoitettavaan toimintaan tarkoitetusta budjettikohdasta B7-6000. Avustusta saavat valtiosta riippumattomat järjestöt on otettu tälle listalle. Komission avustus on enintään 80 prosenttia näiden projektien kokonaiskustannuksista. Saadakseen tietoja muista ohjelmista rahoitettavista projekteista arvoisa parlamentin jäsen perehtynee raporttiin Arviointi EY:n avusta AKT/ALA/MED-maissa terveyden alalla (2002). Raportti on saatavana internetistä http://europa.eu.int/comm/europeaid/evaluation/reports/sector/951589.pdf Raportin liitteessä 2 on luokittelu projekteista ja ohjelmista, joissa esitetään eri toiminta-alat kuten Perhesuunnittelu, lisääntymisterveys ja HI-virus/AIDS & sukupuolitaudit. Kaikkiaan 115:sta projektista 33:ssa on tiettyä jompaankumpaan näistä aloista liittyvää toimintaa. Mainittakoon myös, että vuonna 2002 komissio päätti uudesta projektista, joka rahoitetaan Euroopan kehitysrahastosta (EKR). Kyseessä on lisääntymis- ja seksuaaliterveyden yhteinen ohjelma CE/ACP/FNUAP/IPPF, joka on esitetty asiakirjassa, joka on myös lähetetty arvoisalle parlamentin jäsenelle sekä parlamentin pääsihteeristöön. Väestöpolitiikasta todettakoon, että komission toiminnan arviointi on meneillään. Tämän tutkimuksen ensimmäinen vaihe on päättynyt ja loppuraportti valmistunee vuoden 2003 lopulla.